b'\n_START_ARTICLE_\nVeno Pilon\n_START_SECTION_\n\xc5\xbdivljenje in delo\n_START_PARAGRAPH_\nVeno Pilon je kon\xc4\x8dal srednjo \xc5\xa1olo v Gorici. Med 1. svetovno vojno je slu\xc5\xbeil v avstro-ogrski vojski. Kot vojnega ujetnika so ga poslali v Rusijo. Leta 1919 se je vrnil domov in za\xc4\x8del intenzivneje slikati. Leta 1919 je od\xc5\xa1el \xc5\xa1tudirat v Prago, naslednje leto se je vrnil v rojstno Ajdov\xc5\xa1\xc4\x8dino. V \xc5\xa1olskem letu 1920-21 je \xc5\xa1tudiral v Firencah, pozneje je obiskal \xc5\xa1e Dunaj. Za bo\xc5\xbei\xc4\x8d leta 1925 je obiskal Pariz, kjer je ostal do sredine leta 1926. Konec leta 1928 se je nastanil v Parizu, na Montparnasu, kjer se je za\xc4\x8del intenzivno ukvarjati s fotografijo. Po 2. svetovni vojni je pri\xc5\xa1el na dalj\xc5\xa1i obisk v domovino. Pomagal je snemati film Na svoji zemlji. Znova se je vrnil v Pariz in tam prijateljeval z umetniki in galeristi. Mlada leta, ujetni\xc5\xa1tvo, \xc5\xa1tudij, pari\xc5\xa1ko in slovensko obdobje je opisal v svoji avtobiografski knjigi Na robu. Njen raz\xc5\xa1irjen ponatis je iz\xc5\xa1el leta 2008._NEWLINE_Domov v Ajdov\xc5\xa1\xc4\x8dino se je vrnil leta 1968. Umrl je v Ajdov\xc5\xa1\xc4\x8dini leta 1970. Moderna galerija mu je leta 1954 priredila razstavo grafik, risb in fotografij in leta 1966 retrospektivo. Na temelju donacije, ki jo je avtorjev sin Dominique namenil Ajdov\xc5\xa1\xc4\x8dini, so leta 1973 ustanovili Pilonovo galerijo, ki je bila neko\xc4\x8d pekarna njegovega o\xc4\x8deta. Galerija ima najve\xc4\x8djo zbirko njegovih del, od olj do risb in fotografij.\n_START_SECTION_\nPoimenovanja\n_START_PARAGRAPH_\nPo njem se imenuje Srednja \xc5\xa1ola Veno Pilon v Ajdov\xc5\xa1\xc4\x8dini.'